ଶ୍ରୀନଗର ୨୬।୧୧- ଜମ୍ମୁ-କାଶ୍ମୀରର ପୁଲୱାମା ଜିଲ୍ଲାରେ ଏନକାଉଣ୍ଟର୍ । ଆତଙ୍କବାଦୀ ଏବଂ ଯବାନଙ୍କ ମଧ୍ୟରେ ଗୁଳିବିନିମୟ ସମୟରେ ୨ ଆତଙ୍କବାଦୀ ନିହତ ହୋଇଛନ୍ତି । ମୃତକମାନେ ହିଜବୁଲ ମୁଜାହିଦ୍ଦିନ ସଂଗଠନର ବୋଲି ଜଣାପଡ଼ିଛି । ପୁଲୱାମା ଜିଲ୍ଲାର ଦ୍ରବଗାମ ଅଞ୍ଚଳରେ ସେନା ପକ୍ଷରୁ ପାଟ୍ରୋଲିଂ କରାଯାଇଥିଲା । ଏହି ସମୟରେ ସମ୍ପୃକ୍ତ ଅଞ୍ଚଳରେ ଲୁଚି ରହିଥିବା ଆତଙ୍କବାଦୀମାନେ ସୁରକ୍ଷା କର୍ମୀଙ୍କ ଗାଡ଼ି ଉପରକୁ ଗୁଳିମାଡ଼ କରିଥିଲେ । ଫଳରେ ଯବାନମାନଙ୍କ ପକ୍ଷରୁ କଡ଼ା ଜବାବ ଦିଆଯାଇଥିଲା । ସମ୍ପୃକ୍ତ ଅଞ୍ଚଳକୁ ସିଲ୍ କରାଯାଇ ରାତି ପର୍ଯ୍ୟନ୍ତ ଗୁଳିବିନିମୟ ଚାଲିଥିଲା ।
ଆଜି ସକାଳେ ଯବାନଙ୍କ ଗୁଳିରେ ୨ ଆତଙ୍କୀ ନିପାତ ହୋଇଥିବା ଜଣାପଡ଼ିଛି । ନିହତ ଆତଙ୍କୀଙ୍କ ମଧ୍ୟରେ ଇରଫାନ୍ ଅହମ୍ମଦ ନାୟର ରହିଛି । ସେ ରିୟାଜ ନାୟକୁର ଘନିଷ୍ଠ ସହଯୋଗୀ ଥିଲା । ୨୦୧୬ରେ ଇରଫାନ ହିଜବୁଲ୍ ସଂଗଠନରେ ସାମିଲ ହୋଇଥିଲା । ଅନ୍ୟ ଜଣେ ଆତଙ୍କବାଦୀ ହେଉଛି ଇରଫାନ ରାଥର, ଯିଏ ୨୦୧୭ରୁ ସକ୍ରିୟ ରହିଥିଲା । ଇରଫାନକୁ ଯବାନମାନେ ନିହତ କରିବା ପରେ ତା'ର ସାର୍ଟ ପକେଟରୁ ଠିକଣା ପାଇଥିଲେ । ସଂପୃକ୍ତ ଅଞ୍ଚଳରେ ଆଉ ଆତଙ୍କବାଦୀ ଲୁଚି ରହିଥିବା ସନ୍ଦେହରେ ସର୍ଚ୍ଚ ଅପରେସନ୍ ଜାରି ରହିଛି ।
